Ero yimaw Xutew komo tak nahwowatken̂e xa hara Xerusaren po.
Kaan mîn yakir̂wamachonho yimawno tî mîn xakn̂e ahwotacho kom ha.
Twotme xakn̂e ero yimaw.
Iito rma xakn̂e Xesus Kaan mîn mahrimacho yaw mak ha,
wacamnî yaw mak.
Saromaw mîn,
kacho mîn xakn̂e mahrimacho ha.
Ero yaw mak n̂etar̂akn̂e Xesus.
Iina tak n̂esenmekyatken̂e Xutew komo yîhyaka.
On wara ketken̂e yîwya,
Ahcemaw mesekatîmya xa tak amna ya kir̂wantaw xa tak?
Amna mak mewkukmesî kica.
Kristu na Mîkro,
kesî mak amna apoko,
ero ke Kristu xa Ow ha,
kasko tak kir̂wantaw xa,
ketken̂e yîwya.
On wara n̂eyukyakn̂e Xesus,
Kesekatîmyakn̂e hara re an̂entarî komo me,
Ow mak manwekyatken̂e okwe.
Cirihnî wiir̂asî roro Apapa yanme.
Ero yipu ciitopo rma thakwa nasî oyekatîmn̂e me.
Opona enîhra rma maxe okwe amyamro oyok pîn me awexirî ke so thakwa.
Ero wara rma wîîka awya so.
On wara naxe oyoh komo oper̂a,
omtapotarî n̂encexe esewkukmara.
Esewkukmara marha wasî n̂examro poko.
Ero ke owenari roro mokyaxe.
Waipînî ro me n̂examro wiir̂asî miya roro.
Ero ke ehcamnopîn me ro mak naxe.
Oyemyaw xa naxe n̂examro,
ero ke anarî komo ya etowpon me ro mak naxe.
Ero wa naxe oyoh komo.
Kyopono ro xa Mîk Apapa oyokman̂enho ha.
Ero ke Noro yemyai town̂e exihra ro mak nasî.
Cewn̂an mak amna Apapa yakro,
ero wa nas amna,
kekn̂e Xesus yîwya so.
Ero wa kekn̂e.
Ero wa kacho yentache tak toopu tak namekyatken̂e hara Xutew komo,
Xesus yetapacho ha tî re tîwya so.
Ero ke on wara kekn̂e Xesus yîwya so,
Emapona cirihnî wiir̂akn̂e awero ro so.
Apapa yanme ero yipu wiir̂akn̂e kir̂wan̂he mak.
Ahce warai poyero katî oyetapa xe tak mat hara ke?
kekn̂e yîwya so.
Pîra,
ketken̂e Xutew komo Xesusu mtaka,
kir̂wan̂he ciino rirî poyero awetapara nas amna.
Kicicitho me amtapotarî ke xa matko awetapa xe nas amna.
Kaanî rma Ow ha,
mîîkesî kica,
toototho rma.
Ero ke wa awetapa xe nas amna,
ketken̂e.
On wara tko n̂eyukyakn̂e Xesus,
On wara kacho nasî tmewreso apanatanmetopo komo rma,
Kaan warai me rma maxe ha,
wîîkekn̂e awya so,
kacho re nasî tmewreso.
Ero wa Ixaw Yana komo n̂etahcakn̂e Kaan,
tîkaritan yentan̂enho kom ha,
kesî Kaan Karitanî rma.
Yaarono xa mîn Kaan Karitan,
yaarono pîn ciki tan,
kacho mera ro mak nasî.
Ero ke ahce kacho Ow mîwîrîyaket hara,
Kicicme ro mak mîmtapowasî kica,
mîîkexe opoko,
Kaan mumuru Ow ha,
karî ke owya.
Takrono ro me xa oriyakn̂e Apapa pahxa rma.
Ero yinhîrî oona oyen̂epekn̂e roowo pona.
Ero ke ahce kacho ero wa mîîket opoko?
Apapa yanme cirihnî cirihra oyexitaw Opona enîhra rma ehcoko,
Anarimaw Owî rma na manwekyatu Apapa yanme ciino rin̂e rma.
Wara rma on̂iritho poko eserepokacoko.
Ero wara ehcoko Apapa yakro cewn̂an me amna yîhtînotome awya so,
kekn̂e hara Xesus yîwya so.
Ero wa kacho yentache takî tî Xesus yahsî xe xatken̂e xa hara Xutew komo.
Ahsîra rma tko xatken̂e.
Cekn̂e mak yîhai so,
etahsîpora rma xakn̂e.
Ero wa xakn̂e Xesus.
Ero yinhîrî tak Xesus cekn̂e Xotaw yeco pona hara.
Yihcirî me emicinono n̂iir̂akn̂e Xuaw,
iina.
Iito rma n̂enmayakn̂e.
Iina tak mokyatken̂e yîhyaka mer̂pono pîn komo.
On wara ketken̂e n̂examro,
Cirihnî cirihra rma re xakn̂e Xuaw.
Yaaro rma tko kekn̂e ham Moso poko,
ketken̂e Xesus yaka mohxapu komo.
Ero ke Noro pona tak n̂een̂atken̂e mer̂pono pîn komo iito.
Ero wa xatken̂e iina mohxapu kom ha.
Ero wa xatken̂e.